مالطيين

**لمالطيين** (ب لمالطية *Maltin*) هوما جماعة إتنية أصلية ف مالطا، لي كيهضرو ب لمالطية، لي كاتّعتابر لوغة سامية، و عندهوم تقافة و تاريخ مشتارك. مالطا هيّ بلاد أرخبيل ف لبحر الدخلاني لي كاتشمل لڭزيرة د مالطا، زيادة على ڭوزو (ب لمالطية *Għawdex*) و كومينو (ب لمالطية *Kemmuna*). لڭوزيطانيين (الناس د ڭوزو) تاهوما مالطيين. كومينو ڭزيرة صغيرة لي ماساكن فيها تا حد تقريباً و كاتّعتابر محمية ديال الطيور.

## تاريخ

لمالطيين ديال دابا، لي كيهضرو لمالطية و معتانقين لكاطوليكية، كينحادرو من مهاجرين جاو من صقلية و كالابريا ف لألفية التانية، معا بزاف د التخلاط و التناسل معا أقوام خرين، بعدما كانت لڭزيرة خوات تقريباً ل مدة جوج قرون من مور لفتح ديال لأغالبا ف عام 870. واحد الدراسة جينية ديال كاپيلي و غ. كاتبين بلي مالطا كانو سكانها قلال بزاف ف اللخر د لقرن 10، و بلي السكان لي جاو عمّرو لڭزيرة كانو من صقلية و كالابريا و كيهضرو ب لعربية الصقلية. السكان لي كانو قبل بحال لفينقيين، لبيزنطيين و الرومان ماخلاوش بزاف د لأتار، حيت تا السميات د لبلايص كانو تّنساو و تعوّضو ب سميات جداد. النورمانديين فتحو لڭزيرة ف 1091، و عاودو ردوها مسيحية بشكل كامل معا حلول عام 1249. هاد الرجوع ل لمسيحية خلق الضروف لي تطورات فيها اللوغة لمالطية، بعدما نقارضات لعربية الصقلية.

لمدى د التأتير على التركيبة السكانية من مور هادشي، كانت موضع ديال مداكرة حادّة مابين التوارخيا و لحرايفيا د الجينات. لقضية د لأصول معقدينها بزاف د لعوامل، لي منها التاريخ لهايج ديال مالطا، لي عامر ب لغزوات و لفتوحات، و فترات لي خوات فيها من بنادم و عاود عمرات ب مهاجرين جداد، و الجواج د لمالطيين معا برانيين من لبحر الدخلاني، ؤروپا لغربية و الجنوبية لي حتلو مالطا. من بين التأتيرات الديموڭرافية على لڭزيرة كانلقاو:

* التهجير ديال جميع السكان الدكور ديال مدينة تشيلانو ف الطاليان ل مالطا ف 1223
* الطرد ديال لمسلمين لي أصلهوم من شمال إفريقيا من مالطا ف 1224
* التمركيز ديال عساكريا شڤابيين (شڤابيا منطقة ف جنوب ألمانيا) و صقليين طاليانيين ف مالطا ف 1240
* موجات ديال لهجرة د ؤروپيين ل لڭزيرة ف لقرن 13
* لمجية ديال لألاف د لعساكريا لأراڭونيين (بحال من كاطالونيا، بالينسيا، مايوركا، و أراڭون براسها) مابين 1283 و 1425
* لإستقرار ديال فاميلات نبيلة من صقلية و مملكة أراڭون (دابا أغلبيتها ف سپانيا) مابين 1372 و 1450
* لمجية ديال يونانيين من ڭزيرة روضوص، لي منهوم بحارا، عساكريا و عبيد، معا لفرسان د لقديس يوحنا ف 1530
* الدخول ديال لألاف د لخدّاما الصقليين ف 1551 و تا ف 1556
* لهجرة ديال 891 طالياني منفي ل مالطا ف لوقت ديال توحيد الطاليان ف 1849
* السطاسيوناج ديال 22000 عساكري بريطاني ف مالطا مابين 1807 و 1979 (عدد قليل منهوم لي بقاو ف لڭزاير د مالطا)، زيادة على عدد د لبريطانيين و لإرلانديين لي ستاقرو فيها على مدى عقود
* لهجرات لكبيرة مور لحرب لعالمية الجاوجة، ف الستينات و السبعينات ديال لمالطيين ل لمملكة لمتحدة، ؤسطراليا، كانادا و لميريكان. بعدما دخلات مالطا ل لإتحاد لؤروپي ف 2004، ولاو بزاف د لمالطيين كيستاقرو ف بلدان د ؤروپا، بحال بلجيكا.

على مدى التاريخ، لحكّام ديال مالطا نشرو وجهات النضر ديالهوم على لأصول لإتنية ديال الشعب. لفرسان د مالطا متلا قللو من لأهمية ديال لإسلام ف مالطا، و دعمو لفكرة بلي لكاطوليكية بقات عندها ستيمرارية دايمة ف لمنطقة.

## الجينيتيك

### لأصول مجيهت لأب
[يسار|تصغير|التوزيع ديال [كروموزوم|لكروموزوم Y ف ؤروپا. الشعب د مالطا عندو توزيع لي كيشبه ل شنو كانلقاو ف جنوب الطاليان]]
على حساب دراسة ديال كاپيلي و غ. (2005)، لهاپلوڭروپ د الدنا Y عندو هاد النسب ف مالطا:

* R1 (35,55% منها 32,2% R1b)
* J (28,90% منها 21,1% J2 و 7,8% J1)
* I ب نسبة ديال 12,2%
* E (11,1% منها 8,9% E1b1b)
* F ب نسبة ديال 6,7%
* K ب نسبة ديال 4,4%
* P ب نسبة ديال 1,1%

لهاپلوڭروپات R1 و I كانلقاوهوم عادةً عند الشعوب لؤروپية، ف لوقت لي E، K، F، و J هوما سلالات متوزعة لي كانلقاوهوم سيرتو ف شمال إفريقيا و الشرق لأوسط. لبحت ديال كاپيلي و غ. وصل ل لإستنتاج بلي لمالطيين الدكور ديال دابا أصلهوم غالباً من الجنوب د الطاليان، و بلي كاينة مساهمة صغيرة من الشرق د لميديطيراني سيرتو اللبنانيين لمسيحيين. لبحت بيّن تا بلي مالطا كانو سكانها قلال بزاف ف اللخر د لقرن 10، و ف لغالب عاودو سكنوها ناس من صقلية و كالابريا لي كانو كيهضرو لعربية الصقلية. هاد النتايج كيدعمو لأدلة من السميات د لبلايص و اللوغة لي كان حطهوم دجوفري هال ف 1993، لي قدر يطراسي أقدم لكنيات لمالطية ل جنوب و جنوب شرق صقلية، سيرتو منطقة أڭريڭينطو.

واحد الدراسة خرة داروها سپينسر ويلز و پيير زالوا و غ. ف 2008 كاتداعي بلي كتر من 50% د لكروموزوم Y د الرجال لمالطيين عندهوم أصول فينيقية.

### لؤطوزومال
التقافة ديال مالطا كاتعكس التقافات لمتنوعة لي كان عندهوم كونطاكط معا لڭزاير د مالطا عبر لقرون، لي منهوم التقافات لمجاورة ف لبحر الدخلاني، و التقافات د لأقوام لي حكمو مالطا ل فترات طويلة قبل ماتاخد لإستقلال ديالها ف 1964.على حساب دراسة تدارت ف 2014 ديال يوزيف لازاريديس و غ.، التركيبة الجينية د لؤروپيين ف أغلبهوم كيكون فيها خليط ديال هاد لأصول: صياد ميخال غربي، شمال ؤراسي قديم، و فلاح ؤروپي مبكر، ولاكين هاد لموضيل ماخدامش معا مجموعات بحال لمالطيين و الصقليين. حيت عندهوم أصول شرقية كتر من ما كيلقى لواحد ف لموضيل د لخيلوطة *admixture* EEF.

## التقافة
التقافة ديال مالطا كاتعكس التقافات لمتنوعة لي كان عندهوم كونطاكط معا لڭزاير د مالطا عبر لقرون، لي منهوم التقافات لمجاورة ف لبحر الدخلاني، و التقافات د لأقوام لي حكمو مالطا ل فترات طويلة قبل ماتاخد لإستقلال ديالها ف 1964.

التقافة لعصرية د مالطا توصفات بلي هيّ "واحد لپاطيرن غني ديال التقاليد، لمعتقدات و لممارسات"، لي هوّ نتيجة ديال "واحد لپروصي طويل ديال التولاف، لإندماج و التلاقح ديال لمعتقدات و لمديورات لي تخادو من مصادر متنوعة و متنافسة بيناتها". هاد التقافة تعرّضات ل نفس لعوامل التاريخية لمعقدة، لي خلقات لخيلوطة اللوغاوية و لإتنية لي كاتميّز الناس د مالطا و ڭوزو دابا.
[تصغير|350x350بك|لعيالات ف مالطا تاريخياً كانو كيلبسو واحد اللبسة تقليدية كاتسمى "[عونيلا"، لي ولات كاترشم ل لهوية لمالطية، و لإخلاص و لعفة ف الدين. هاد اللبسة بدات كاتغبر بشوية بشوية من الستينات د لقرن 20.]]

### اللوغة
[يمين|تصغير|[إل كانتيلينا ديال پيترو كاشارو، كاتّعتابر أقدم تيكست مكتوب ب اللوغة لمالطية، و كاترجع ل لقرن 15]]
لمالطيين كيهضرو اللوغة لمالطية، لي هيّ واحد خيلوطة فريدة ديال لأصل السامي ب طبقة فوقية كبيرة ديال لكلمات اللاتينية، لي جاية سيرتو من الطاليانية، و الصيغة لمعيارية مكتوبة ب لألفبائية اللاتينية. هاد اللوغه منحادرة من لعربية الصقلية، واحد اللهجة ميّتة د لعربية لي كانت مهضورة ف صقلية من عند صقليين أصليين لي كاين منهوم لي بقى مسيحي، و كاين لي جدودو عتانقو لإسلام. عبر التاريخ د مالطا، لمالطية خدات بزاف د لكلمات من اللوغة الصقلية و الطاليانية، و بواحد الشكل قل من النڭليزية (التنڭليز د لمالطية كانلقاوه سيرتو ف لهضرة، كتر من لكتبة)، و شي كليمات من لفرانساوية. بزاف د لكلمات و التعابير لي كيبانو بحال لعربية هوما ف لواقع طرجامات حرفية موخودة (*calque*) من اللوغة الصقلية و الطاليانية لي ماعندهوم تا معنى ف لعربية ؤلا اللهجات لخرين ديالها.

لمالطية ولات لوغة رسمية ف 1934، بعدما خدات لبلاصة د الطاليانية. كاينين 371900 ناطق ب لمالطية، و لإحصائيات كيڭولو بلي علاين 100% د لمالطيين كيهضرو لمالطية، 88% كيهضرو النڭليزية، 66% ب الطاليانية و 17% لفرانساوية، شي لي كيخلي مالطا من أكتر لبلدان ف ؤروپا ف لقدرات اللوغاوية. كاين لي كيڭول بلي النڭليزية تقدر تاخد لبلاصة د لمالطية ف لموستقبال.

### الدين
الدستور د مالطا كيعطي لحرية د الدين ولاكين كيخلي لكاطوليكية دين د الدولة. ف لكتاب لخامس د لإنجيل، مالطا مدكورة ب عتيبارها لموضع فين لباطو ديال پاولوس د طرسوس غرق ف طريقو ل روما باش يتحاكم. 98% د لمالطيين معتانقين لكاطوليكية، شي لي كيخلي لمالطيين أكتر شعب كاطوليكي ف لعالم.

## لهجرة
[تصغير|تدكار ديال الدراري لمهاجرين ف [ڤاليطا، لي كاتحيي الدكرى د 310 دراري مالطيين مهاجرين لي مشاو ل ؤسطراليا مابين 1950 و 1965]]
مالطا كانت مدة طويلة بلاد لي كاتصيفط لمهاجرين، و كاينين جماعات كبيرة ديال لمالطيين ف لبلدان الناطقين ب النڭليزية و شوية ف فرانسا.

لهجرات الجماعية تزادت لوتيرة ديالهوم ف لقرن 19، و وصلات ل لأوج ديالها ف لعقود مور لحرب لعالمية الجاوجة. لهجرات توجّهو ف اللول ل بلدان شمال إفريقيا، سيرتو الدزاير، تونس و مصر. مبعد بداو الزماڭريا لمالطيين كيمشيو ل لمملكة لمتحدة، لميريكان، كانادا و ؤسطراليا. كاينين أتار قلال بزاف ديال لفرانكو-مالطيين ف شمال إفريقيا، حيت أغلبهوم خواو دوك لبلدان بعدما ناضو لحاراكات د لإستقلال فيها، و مشاو ل بلايص بحال فرانسا، سيرتو مارسيي و ريڤييرا، لمملكة لمتحدة و ؤسطراليا. لفرانكو-مالطيين كيختالفو تقافياً على لمالطيين محيت بقاو متشبتين ب تخدام الطاليانية (معا لمالطية و شي مرات بلا بيها) و لفرانساوية. وخا لهجرة د لمالطيين من مالطا مابقاتش فينومين عندو وزن من لوسط د السبعينات، باقين جماعات د لمالطيين لمهاجرين ف لبلدان لغربية لمدكورة لفوق.

## مزاود

* ''Society and inquisition in Malta 1743–1798''

## مصادر

## مصادر خرين

* Bonanno A. (2005). Malta: Phoenician, Punic and Roman. Midsea Books: Valletta.


تصنيف:مالطا
تصنيف:تقافة د مالطا